b"\n_START_ARTICLE_\nCentre de Documentaci\xc3\xb3 de l'Orfe\xc3\xb3 Catal\xc3\xa0\n_START_SECTION_\nHist\xc3\xb2ria\n_START_PARAGRAPH_\nAmb la creaci\xc3\xb3 de l'Orfe\xc3\xb3 Catal\xc3\xa0 en 1891 sorg\xc3\xad la necessitat d'organitzar les partitures del seu repertori cantat, i es va crear l'arxiu de partitures per tal de donar servei tant a l'Orfe\xc3\xb3 com entitat, com al propi cantaire. Al mateix tamb\xc3\xa9\xc2\xa0hi va haver inter\xc3\xa8s a crear una biblioteca per als socis i cantaires de l'Orfe\xc3\xb3. Les primeres dades del que fins fa uns anys rebia el nom de Biblioteca i Arxiu de l'Orfe\xc3\xb3 Catal\xc3\xa0 es troben el 1897, en les primeres mem\xc3\xb2ries de l'Orfe\xc3\xb3, en qu\xc3\xa8 parla de l'arxiu de partitures i de fomentar la biblioteca. _NEWLINE_El 1901, \xc3\xa9s nomenat director de la biblioteca i de l'arxiu a Francesc Pujol i Pons, que seria director de l'Orfe\xc3\xb3 a la mort de Llu\xc3\xads Millet i Pag\xc3\xa8s el 1941. Pujol va tenir un important inter\xc3\xa8s per a l'adquisici\xc3\xb3 d'un important fons de literatura musical, aix\xc3\xad com l'objectiu d'aglutinar a trav\xc3\xa9s de donacions i adquisicions de fons particulars de m\xc3\xbasics i int\xc3\xa8rprets, obres musicals d'una singularitat excepcional i gran inter\xc3\xa8s musicol\xc3\xb2gic, i de 1901 a 1945, la\xc2\xa0biblioteca i arxiu va adquirir partitures impreses i manuscrites, llibres i diaris especialitzats de l'\xc3\xa0mbit franc\xc3\xa8s, anglosax\xc3\xb3 i germ\xc3\xa0nic, i fons documental fruit de la pr\xc3\xb2pia activitat, com programes de concert, llibres d'actes o correspond\xc3\xa8ncia\n_START_SECTION_\nEls fons i col\xc2\xb7leccions\n_START_PARAGRAPH_\nDes dels seus inicis, el volum documental de l'Arxiu i Biblioteca no ha parat de cr\xc3\xa9ixer i en l'actualitat a trav\xc3\xa9s dels seus fons i col\xc2\xb7leccions musicals podem reconstruir moments cabdals de la historia de la m\xc3\xbasica de Barcelona i Catalunya. _NEWLINE_A nivell de biblioteca amb m\xc3\xa9s de 10.000 volums es conserven llibres editats del segle XVI fins a l'actualitat. La biblioteca es desgrana en diferents \xc3\xa0mbits tem\xc3\xa0tics des de monografies, biblioteca t\xc3\xa8cnica, diccionaris, cat\xc3\xa0legs, folklore musical, hist\xc3\xb2ria de la m\xc3\xbasica, biblioteca especialitzada en el Palau i el modernisme, organologia, tractats, tesis i\xc2\xa0publicacions en s\xc3\xa8rie, obres completes de compositors. _NEWLINE_Tamb\xc3\xa9 el CEDOC conserva la col\xc2\xb7lecci\xc3\xb3 de programes de concerts del Palau de la M\xc3\xbasica i dels concerts de l'Orfe\xc3\xb3 Catal\xc3\xa0 que donen una \xc3\xa0mplia informaci\xc3\xb3 de la hist\xc3\xb2ria del repertori i dels int\xc3\xa8rprets a Catalunya al llarg del segle XX. Les col\xc2\xb7leccions de programes, esdevenen un riqu\xc3\xadssim recurs documentals per entendre i donar fe, de les actuacions i del repertori que es va donar a con\xc3\xa8ixer per primera vegada, aix\xc3\xad com de les nombroses associacions que programaren concerts al Palau, i tamb\xc3\xa9 els compositors i int\xc3\xa8rprets que hi han actuat. _NEWLINE_A nivell d'arxiu compta, en primer lloc, de l'arxiu de partitures creat per la pr\xc3\xb2pia activitat de l'Orfe\xc3\xb3 Catal\xc3\xa0 amb m\xc3\xa9s de 20.000 partitures, les quals comprenen tot el repertori de l'Orfe\xc3\xb3 Catal\xc3\xa0 des dels seus inicis fins avui dia. Entre aquest arxiu es troben obres de totes les \xc3\xa8poques des de la \xc2\xa0Renaixen\xc3\xa7a, fins a l'obra coral del modernisme catal\xc3\xa0._NEWLINE_Tamb\xc3\xa9 dins l'\xc3\xa0mbit de partitures custodia una \xc3\xa0mplia col\xc2\xb7lecci\xc3\xb3 de partitures manuscrites, a l'entorn de 1000 registres que comprenen des del segle XII fins al segle XX, amb manuscrits\xc2\xa0singulars de l'edat mitjana i del renaixement, alguns d'ells exposats en l'exposici\xc3\xb3 virtual Tresors de la Biblioteca i tamb\xc3\xa9 d'acc\xc3\xa9s a les col\xc2\xb7leccions digitals del Centre. Aquesta col\xc2\xb7lecci\xc3\xb3 la conforma\xc2\xa0una \xc3\xa0mplia majoria d'obres entorn segle XVIII i XX amb obres de compositors, int\xc3\xa8rprets \xc2\xa0i mestres de capella reconeguts a Catalunya com Joan Pau Pujol, Francesc Valls, Francesc Mariner, Antoni Soler Ramos, Carles Baguer, Francesc T\xc3\xa0rrega, Josep Barba, Joan Salvat, Ram\xc3\xb3n Vilanova, Ramon Carnicer, Pere Miquel Marqu\xc3\xa8s, Benet Junc\xc3\xa0, com obra manuscrita i original de compositors internacionals com alguns dels quaderns de la Suite Ib\xc3\xa8ria d'Isaac Alb\xc3\xa9niz, obres de Joaquim Malats, Ferran Sor, Dom\xc3\xa8nec Terradellas i tamb\xc3\xa9 d'Enric Granados, Vincent d'Indy, Joseph Canteloube, Wanda Landowska, entre molts d'altres._NEWLINE_El Centre compta amb una notable col\xc2\xb7lecci\xc3\xb3 de manuscrits musicals del segle XII al XX que configuren documents singulars per a l'estudi del repertori medieval i del renaixement al nostre pa\xc3\xads. Entre els quals destaquen el Manuscrit 1, 2, 5, 6 i 7. Tots ells s\xc3\xb3n accessibles a les col\xc2\xb7leccions digitals del Centre._NEWLINE_Per altra banda\xc2\xa0el Centre conserva un extens i valu\xc3\xb3s arixu hist\xc3\xb2ric i documental creat per la pr\xc3\xb2pia activitat de l'Orfe\xc3\xb3: correspond\xc3\xa8ncia, documentaci\xc3\xb3 dels viatges que realitzaren, els llibres de comptabilitat, llibres de registres dels socis, fitxes dels primers cantants, tamb\xc3\xa9 molts retalls de premsa, i tota mena de documentaci\xc3\xb3 que ens traslladen a la hist\xc3\xb2ria d'aquesta instituci\xc3\xb3, tot aix\xc3\xb2 sumat\xc2\xa0a un fons fotogr\xc3\xa0fic\xc2\xa0 de m\xc3\xa9s de 15.000 imatges, des d'imatges de l'Orfe\xc3\xb3 Catal\xc3\xa0 i totes les seves activitats i sortides, especialment concerts i viatges, i tamb\xc3\xa9 un fons fotogr\xc3\xa0fic de les actuacions del Palau, aix\xc3\xad com imatges de la seva construcci\xc3\xb3. D'aquest gruix en destaquem tamb\xc3\xa9 les imatges que va originar l'activitat dels concerts organitzats pel Patronat Pro M\xc3\xbasica, que va esdevenir una entitat molt activa, que organitz\xc3\xa0 nombrosos concerts al Palau entre l'any 1958 i 1984._NEWLINE_Per \xc3\xbaltim, el Centre tamb\xc3\xa9 custodia fons privats de diverses proced\xc3\xa8ncies que documenten l'activitat musical de Catalunya des del segle XIX. Destaquen, d'una banda, els fons de m\xc3\xbasica de sardanes com el fons Pep Ventura i Juli Garreta i els de m\xc3\xbasics tant importants per a la nostra hist\xc3\xb2ria com Anselm Clav\xc3\xa9, aix\xc3\xad com els de directors, compositors i int\xc3\xa8rprets catalans \xc2\xa0de la primera meitat del segle XX: Josep Rodoreda, Amadeu Cusc\xc3\xb3, Joan Baptista Lambert, Carles Gumersind Vidiella, Emili Vendrell, Maria Canals, o el propi fundador de l'Orfe\xc3\xb3 Llu\xc3\xads Millet i Pag\xc3\xa8s.\n_START_SECTION_\nL'espai arquitect\xc3\xb2nic\n_START_PARAGRAPH_\nAmb la construcci\xc3\xb3 del Palau de la M\xc3\xbasica\xc2\xa0l'any 1908 es va consolidar la Biblioteca i l'Arxiu, ubicant-se a la planta baixa\xc2\xa0 de l'edifici, on actualment hi ha el Foyer. La biblioteca, en un principi, tenia com a principal finalitat convertir-se en una biblioteca general pels socis de l'Orfe\xc3\xb3 Catal\xc3\xa0, \xc3\xa9s per aix\xc3\xb2 que encara actualment\xc2\xa0una part dels seus fons no s\xc3\xb3n exclusivament musicals, hi podem trobar tamb\xc3\xa9 molts\xc2\xa0llibres d'altres tem\xc3\xa0tiques com: ci\xc3\xa8ncies literatura, hist\xc3\xb2ria, art o\xc2\xa0geografia, entre altres temes._NEWLINE_Fou, per\xc3\xb2, a partir de 1982, dins el projecte de remodelaci\xc3\xb3, ampliaci\xc3\xb3 i condicionament del Palau realitzat per \xc3\x92scar Tusquets i Blanca, que es va decidir una nova ubicaci\xc3\xb3 per a la Biblioteca i Arxiu, que es va traslladar a la 5a planta del Palau. _NEWLINE_\xc3\x92scar Tusquets va concebre un Centre \xc2\xa0amb un disseny molt peculiar, aprofitant la seva nova ubicaci\xc3\xb3 a la cinquena planta, que finalitza, a l'extrem, amb una torre en forma de llanterna.\xc2\xa0L'interior de la llanterna va ser habilitada amb un pis superior i prestatges a tot el seu entorn, donant una imatge imponent del\xc2\xa0 fons patrimonial. Pel que fa a mobiliari es conserva la taula\xc2\xa0gran de la biblioteca que era l'antiga taula de la Sala de Juntes de l'Orfe\xc3\xb3 mentre que la resta de taules de consulta que encara s'utilitzen es trobaven a l'antiga Biblioteca."